D. Čaplovič, poslanec: (2006-02-02):
1. Nedávno prijala vláda Slovenskej republiky program Minerva, program podporujúci formovanie poznatkovej spoločnosti, program spoločnosti učiacej, program spoločnosti opierajúcej sa o vedomosti, kultúru myslenia a uvažovania, program spoločnosti informačnej aj humanizujúcej. Stalo sa tak po štyroch rokoch systematického upozorňovania opozície, ktorá tieto ciele mala stanovené a o nich hovorila na jednotlivých rokovaniach Národnej rady vo vzťahu najmä k Lisabonskej a Barcelonskej stratégii. Je to správny krok správnym smerom, je to však len prvý krok, o ďalších však nás môžu presvedčiť len konkrétne skutky či činy. Treba však pamätať, že formovanie spoločnosti založenej na vzdelaní, vedomostiach a informačných technológiách nie je možné realizovať len prostredníctvom deklarovaného mierneho zvýšenia verejných zdrojov v štátnom rozpočte výhľadovo na roky 2006 až 2008 na vedu, vzdelanie a informačné technológie, orientovaných predovšetkým do platov a odvodov, sociálnych, prospechových a motivačných štipendií, chvalabohu, avšak nepokrývajúcich rozvoj vzdelávacích a vedeckých aktivít v prijateľnom prostredí. Formovanie takejto spoločnosti však môžeme realizovať aj prostredníctvom ďalších priamych a nepriamych stimulov, napríklad cez legislatívu. Môžeme ju tvárniť aj napríklad oslobodením od DPH učebníc, učebných pomôcok, skrípt a vedeckých monografií, znížením DPH v oblasti služieb vo verejnom záujme, v oblasti vzdelávania, vedy a kultúry. Ale aj – a v tomto prípade v predloženej novele – odpustením, resp. oslobodením od miestnej dane pre pozemky a stavby, ktoré slúžia na vzdelávanie, vedu a výskum, náboženské obrady, ktoré sú vo vlastníctve verejných vysokých škôl alebo štátu, v užívaní štátnych vysokých škôl, Slovenskej akadémie vied, ale aj cirkví a náboženských spoločností. V týchto priestoroch sa prevažne nevykonáva žiadna podnikateľská činnosť, samozrejme, ak nechápeme vzdelanie, vedu a kultúru len ako akýkoľvek tovar, napríklad automobil, plesové šaty, fľašu portského a balíček cigariet, tak ako to chápete niektorí vy, poslanci Národnej rady. (Reakcia z pléna.) Tieto priestory slúžia prevažne na vzdelávacie, vedeckovýskumné a obradné účely. Nie sú to tržnice, podniky, banky, hotely, obchody, športové štadióny a podobne. Oslobodením od miestnej dane umožňujeme vysokým školám, pracoviskám Slovenskej akadémie vied, cirkvám a náboženským spoločnostiam takto ušetrené zdroje vynaložiť na účely vedy, výskumu a vzdelávania, na výchovno-pastoračnú činnosť, a to vo verejnom záujme občanov, spoločnosti a štátu. 2. Odmietam považovať tento návrh ako nesystémový, ktorý zasahuje do právomocí obcí a vytvára akýsi precedens. Výnimku oslobodenia od dane z nehnuteľností už dnes majú napríklad budovy, podčiarkujem, budovy ústredných orgánov štátnej správy. Ak vláda Slovenskej republiky odmieta rozšíriť oslobodenie od miestnej dane aj na nehnuteľnosti vysokých škôl, SAV a registrovaných cirkví a náboženských spoločností, potom je systémové zrušiť aj túto výnimku, ktorú sme v minulosti prijali. Všetci dobre vieme, že napríklad ministerstvá majú dostatok finančných zdrojov na platenie miestnej dane zo svojich nehnuteľností, predovšetkým konkrétne v Bratislave. Naopak, nedofinancovaným školám, vedeckým pracoviskám SAV, cirkvám a náboženským spoločnostiam výrazne znižuje finančné zdroje, ktoré možno prospešnejšie využiť vo vzdelávacej, vedeckej a pastoračnej činnosti. 3. Návrh platnosti novely je pozmenený, ako informoval pán spravodajca z nášho gesčného výboru, aby platil od 1. 1. 2007, čiže až v nasledujúcom období, a teda zohľadňuje skutočnosť tohoročného už rozbehnutého procesu prijímania všeobecne záväzných nariadení na rok 2006 v obciach a mestách. Teda tento návrh je predložený pro futuro (do budúcnosti). Dotýka sa to teda času po tohoročných parlamentných voľbách. Pevne verím, že poslanci toto zvážia a poprípade, ak sa to nepodarí podporiť v tomto parlamente, môžem vás ubezpečiť, že v budúcom parlamente, pokiaľ tam budú opozičné strany, tak túto novelu prijmeme. Presadíme to v najširšom zmysle slova aj u stredných a vysokých škôl, pracovísk SAV a registrovaných cirkví a náboženských spoločností, a to aj vo vzťahu k národným a regionálnym kultúrnym zariadeniam. Ak najmä mestá na Slovensku, teraz podčiarkujem, veľké mestá špeciálne, lebo v malých mestách často nachádzame oveľa viac prístupu a pochopenia k tejto oblasti, tak najmä veľké mestá nevedia pochopiť význam vzdelávacích, vedeckých, kultúrnych a cirkevných inštitúcií pre toto mesto, pre národ a pre štát, pre občanov tohto štátu, tak musia často do tohto procesu vstúpiť vo verejnom záujme občanov nášho štátu aj volení zástupcovia občanov Národnej rady a, samozrejme, aj vláda Slovenskej republiky. Verím však, že takéto kroky v budúcnosti nebude treba, ctené dámy a vážení páni, a túto novelu v druhom a treťom čítaní podporíte. Ďakujem vám za pozornosť a súčasne by som si dovolil predložiť jeden pozmeňujúci návrh. V zmysle rokovacieho poriadku Národnej rady predkladám nasledujúci pozmeňujúci návrh. V § 17 ods. 1 písm. c) sa vkladá za slovami, teraz citujem, „a náboženských spoločností evidovaných štátom“ nový text v tomto znení, citujem, „taktiež pozemky a stavby alebo ich časti slúžiace stredným školám, učilištiam, strediskám praktického vyučovania, školským zariadeniam v zriaďovateľskej pôsobnosti samosprávnych krajov alebo školám a školským zariadeniam v zriaďovateľskej pôsobnosti krajských školských úradov“ – toľko citát. Odôvodnenie: Stredné školy, učilištia, strediská praktického vyučovania a školské zariadenia v zriaďovateľskej pôsobnosti samosprávnych krajov, ako aj školy a školské zariadenia v zriaďovateľskej pôsobnosti krajských školských úradov majú špecificky vzdelávací a výchovný charakter. Budovy a pozemky, v ktorých vykonávajú svoju vzdelávaciu a výchovnú činnosť vo verejnom záujme, a nie činnosť založenú na zisku v trhových podmienkach. Odpustením miestnych daní z užívaných nehnuteľností sa zrovnoprávňujú všetky školy a školské zariadenia v pôsobnosti obcí a miest, krajských samosprávnych krajov, krajských školských úradov, verejných a štátnych vysokých škôl, pretože z titulu svojho základného zamerania aj v zriaďovacích listinách, ktoré im schválili ich zriaďovatelia, nevykonávajú podnikateľskú činnosť. Ďakujem vám za pozornosť. A tento pozmeňujúci návrh dávam pánovi spravodajcovi, nech sa páči. (Potlesk.)